text:
E à cjalât il ministri pal forest dal guvier talian Franco Frattini e la presidente de Confindustrie taliane Emma Marcegaglia e ur à dit “Mi displâs se no capîs, ma no pues fâ di mancul di tacâ par furlan” e il teatri Zuan di Udin al è sclopât intun batimans entusiast. Cussì si è viert l’intervent di Sandra Pupatello Pizzolitto, di Windsor in Ontario (Canadà), ma cun saldis lidrîs furlanis “Di Morsan dal Tiliment, il paîs des ocjis” e à marcât cun braure.
La ministre dal Ontario e à incentrât la prime part dal so discors fevelant dal so rapuart cul Friûl e dal leam che e volarès imbastî cun chê che e rapresente la puarte privilegjiate cu la comunitât europeane “Fint cumò cui furlans migrânts si à fevelât dome di mangjâ e di culture” e à vût dit intune interviste “Ma al covente che tra furlans di ogni bande dal mont si tachi a fevelâ ancje di business”. La Ministre Pupatello e à continuât par inglês descrivint la realtât economiche canadese e in particolâr dal Ontario, il stât federâl che di bessôl al rapresente il 40% dal Prodot interni sporc di dut il Canadà.
In cont di identitât come element di disvilup e di rinassite par vignî fûr di une situazion no biele come chê che al è daûr a passâ il sisteme economic atuâl, ancje il “paron di cjase” Adriano Luci, president di Confindustrie di Udin al à tignût a marcâ i rapuarts tra furlans, tacant propit dal titul de assemblee “Il Friûl imprese tal mont”. Di fat al à dit “Al maravee che i contats che il Friûl al ten cui furlans ator pal mont no vedin rivât a tradusisi intune incressite preseabil des relazions economichis: al è un patrimoni che al va metût in rêt”.
Une fuarte cjapade di posizion e je stade fate ancje a pro dal atenue furlan “L’interès des istituzions e la atenzion no podin mancjâ: il rûl de educazion al è decisîf”. Il president Luci al à tignût a marcâ il concet che la scuele e je un imprest essenziâl e e va sostignude, cussì come che “e va rinfurcide la identitât e la autonomie de Universitât dal Friûl, che si è integrade cul teritori deventant un fatôr di coesion e di cressite de nestre tiere”.
Un spirt identitari che al à cjapât une vore la atenzion dal public e di ducj i intervignûts, tant che ancje la Emma Marcegaglia, cjapant la peraule e à cjalât la ministre Pupatello e i à dit “Jo no feveli la lenghe furlane, ma o ai capît buine part dal intervent de ministre e magari la prossime volte o impararai ancje dî cualchi peraule par furlan”.
Christian Romanini
ATUALITÂT. Furlan lenghe francje dal business mondiâl dal Friûl............
E à cjalât il ministri pal forest dal guvier talian Franco Frattini e la presidente de Confindustrie taliane Emma Marcegaglia e ur à dit “Mi displâs se no capîs, ma no pues fâ di mancul di tacâ par furlan” e il teatri Zuan di Udin al è sclopât intun batimans entusiast. Cussì si è viert l’intervent di Sandra Pupatello Pizzolitto, di Windsor in Ontario (Canadà), ma cun saldis lidrîs furlanis “Di Morsan dal Tiliment, il paîs des ocjis” e à marcât cun braure.


c: text/html

text:
Une famee a scûr01 di Zenâr 2006
Nancje la gjonde di pasche e nancje la lûs discrete e benedete dal ceri no rivin a distrai il gno pinsîr e a sliserî il gno cûr. In chescj dîs il gno cjâf al va saldo a une famee di parochians virtuâi ma ancje virtuôs che di tancj agns a onorin la nestre glesie. O feveli di Romeo e di Idute, tumiecins riplantâts a Colorêt di Prât. Une storie, la lôr, esemplâr, che di corantetrê agns e met in pratiche dì par dì, crôs par crôs, la promesse di fedeltât te gjonde e tal dolôr, te salût e te malatie. Tant esemplâr, in chescj timps di precarietât familiâr e di amôrs balarins, che no interesse a nissun mieç di informazion e comunicazion, simpri pronts a butâsi a mul tai tradiments e te violence.
Idute si è inmalade di une forme di sclerosi dibot a pene maridâts. E à rivât a tirâ sù doi fîs che cumò a son grancj. Che anzit il fî ju à fats deventâ nonos dôs voltis. Romeo al veve studiât a Tumieç cui salesians e al jere une vore puartât pes bielis letaris (al à une man splendide tal butâ jù poesiis par furlan), ma al à scugnût, come tancj, butâsi suntun mistîr. Par dîs agns al à vude oficine a Mestre e si à fat ancje un fregul di furtune che i à permetût, cuant che la femine e leve denant daûr, di comprâsi une cjasute e di dâ une man te comunitât Piergiorgio. Po la femine no à podût plui cjaminâ e di cuindis agns lui le strissine par dut. In cualunche stagjon e cun cualunche timp. Al à un e passion mostre pe fotografie. And à fatis a miârs. Poben, denant di un biel monument, di une raritât, di un sterp di rosis e je simpri Idute, che par lui e je il plui biel monument e raritât e rose.
Il passâ dai agns, la cjame simpri plui cjalcjade, la preocupazion simpri pliu marcade lu àn segnât ancje lui, che al va sogjet a moments di depression e di flaperie. Cumò graciant Idiu, al semeave che al fos rivât a gjavâsi fûr dal scus. Al à stât cu la femine a Grau e al tornave a giruçâ pai paîs. Lultime volte lu ài viodût ai 30 di avrîl di domenie. Al jere un timp di lôfs e si jerin bagnâts tal trat, par lôr eterno, fra la machigne e la puarte de glesie. Come simpri, ancje cheste volte mi àn puartât une rose, un mac di papavars, che o vin metût sul altâr.
Prin di lassâsi, mi soi permetût di ringraciâ chescj amîs cussì fedêi. No pues fâ di mancul di invidâus a rifleti sul fat che Romeo e Idute a son rivâts di Colorêt cun chest timp, lôr che a vevin dutis lis resons par stâ a cjase, cu la cuâl che tant int, che e varès mil resons par jessi, no je. Si sin dâts apuntament a la prossime e sperant tun timp plui decent. Ma no sai cuant che e sarà la prossime. Parcè che, tal martars, mi à telefonât la fie, rivade sù di Rome, e mi à contât ce che no varès mai volût sintî. So pari al è rivât cjase di messe e al à dismontade la femine, come simpri. Ma al stentave e nol jere franc tai moviments. Al à dit che al leve sù un lamp te cjamare. Viodint che nol rivave a gustâ, Idute e à clamât a fuart ma cence rispueste. No podint movisi, e à fat vignî il fî, chal è lât sù cuntun brut suspiet. Romeo al jere distirât sul paviment, cui vôi spalancâts, e al strabascjave di no rivâ a capî un dret. I miedis, rivâts a spron batût, a àn constatât chal veve vude une emoragjie cerebrâl e no podevin imprometi nuie. Al è ancjemò in terapie intensive, dut intubât e cui vôi viers il sufit. La femine, in carocele, e cjale pal barcon cence baratâ peraule. O vuei sperâ che ancje Diu al cjali. De bande juste.

robotstxt: allowed

filter: keep


text:
Autentiche di firme par passaç di proprietât veicui art. 7 Leç 248/2006
Pe autenticazion de sotscrizion dai ats di passaç di proprietât dai bens mobii regjistrâts su la fonde de dissipline art. 7 de Leç 248/2006 (veicui e rimorchis) si pues fâ riferiment al Ufici Demografic dal Comun.
Si à di presentâ:
- il certificât di proprietât dal mieç di alienâ in origjinâl,
- document di identitât e codiç fiscâl di cui che al vent e di cui che al compre,
- marcje di bol di meti su la autentiche.
Tal at al à di jessi ancje segnât l'impuart che al corispuint al valôr dal mieç interessât.
La autentiche de firme si pues fâ dopo il versament dai dirits di segretarie corispuindints ae emission dal ciertificât in bol.
viôt impuarts dirits segretarie
L'ACI, tal ambit dal Progjet "Cualitât e inovazion tai servizis dai Uficis Provinciâi" al à ativade la pussibilitât di domandâ l'espletament di pratichis automobilistichis te proprie residence o te struture che ur da acet, cence spesis in plui, pai sogjets disabii o cun patologjiis che a impedissin o che a rindin dificoltôs il spostament dal lôr domicili.
Lis informazions te note in zonte


text:
Jenny Sorrenti, fie di mari galese e pari napoletan, e forme il grup Saint Just intal 1972, insiemi a Tony Verde e al saxofonist Bobby Fix. Intal 1972 al ven fûr il prin album, Saint Just, che al segne il principi di chel che i disin Napoli Power, un moviment nassût a Napoli che al puartave cun se une musiche rivoluzionarie, che e leve cuintri di ducj i schemis e des regulis de cjançon tradizionâl, une musiche di contaminazion là che a confluivin gjenars diviers: il folk, i rock, il classic, il medievâl, il jazz… Intal prin disc dai Saint Just al jere presint dut chest. Tra i musiciscj coinvolts o cjatìn il percussionist Tony Esposito e il fradi di Jenny, Alan. Dopo diviers discs il grup si à disfat e Jenny e à continuât une lungje cariere soliste, cun cualchi disc che al à lassât il segn, tant che Medieval Zone, Com’è grande Enfemeridade, Burattina. E torne al rock progressive cul album Prog Explosion, cun Francesco Di Giacomo e Marcello Vento, ’fin a riformâ i Saint Just.
Formazion: Jenny Sorrenti – vôs; Giuseppe Spinelli – ghitare eletriche; Peppe Mazzillo – tastieris; Davide Ferrante – batarie; Dario Spinelli – bas eletric.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
O vin sintût il dot. Massimo Lavarone, diretôr de tierce campagne di sgjâfs a Murùs in localitât Muris dal Prin ai 26 di Lui 2013 che nus à spiegât alc de storie dal insediament.
La SFA, midiant de sô sezion dal Friûl di Mieç e in colaborazion cu la Aministrazion comunâl di Murùs, in chescj ultins agns e à aprofondît lis ricercjis intune aree dulà che za intai agns ’80 a jerin vignûts fûr materiâi di ete romane (modons, monedis e une clâf), ancje se no si vevin mai cjatadis olmis di struturis. Dome midiant di une ricercje sientifiche, direzude dal dot. Maurizio Buora (diretôr sientific) e dal dot. Massimo Lavarone (archeolic coordenadôr), si à rivât a tirâ fûr i rescj di une grande proprietât fondiarie doprade in chê volte.
Cumò si è daûr a sgjavâ la part “rustiche” dal cjasâl (stalis e magazens) che, su la fonde dai reperts cjapâts sù (ceramichis, monedis, anforis), e je stade abitade tra il I secul p.d.C. e il III secul d.d.C.
Chest di Murùs al è il prin sgjâf sientific che al ven fat te aree culinâr e duncje al à une grande impuartance par dut il teritori.
La campagne di chest an in particolâr e je stade impuartantone par individuâ in linie di massime la estension des struturis murariis e par deliniâ miôr la lôr funzion: si trate di un grant curtîl sierât di mûrs; tor ator a son ambients funzionâi che a dan sul curtîl (forsit a jerin magazens) e cu la presince ancje di cualchi fogolâr. E je stade ancje individuade une struture interpretabile come un canâl di scolament pes aghis o lavuache.
La scuvierte plui impuartante però e je stade chê di une piçule plache di plomp dulà che e jere incidude une frase e un an (il 106 d.d.C.) che nus permet cussì di savê il periodi di cuant che e je stade doprade. Cun di plui a son stadis rilevadis ancje chestis dôs peraulis: “VITIS SENTINA”: chest element al fâs capî che si tratave duncje di une piçule targhe che e vignive metude suntun contignidôr di len che al veve dentri dai incalms di vît (o ben risits) par introdusi une vît (Setina) origjinarie de Italie centrâl.
Il sît di Muris al è duncje un sgjâf esemplâr par vie che al nas di une sinergjie tra l’ent public locâl e la Societât Furlane di Archeologjie (ent cualificât tal cjamp dal volontariât culturâl). Cun di plui al è daûr a fâ lûs su la vite dai prins colons romans tal teritori culinâr.
❚ Venusia Dominici e Giovanni Filippo Rosset
CJAMINANT TE STORIE. Lis ultimis dal sgjâf di Murùs............
O vin sintût il dot. Massimo Lavarone, diretôr de tierce campagne di sgjâfs a Murùs in localitât Muris dal Prin ai 26 di Lui 2013 che nus à spiegât alc de storie dal insediament.


text:
Chest an a son 60 agns de muart di Giovanni Battista Cossetti. Il volum a pene publicât Giovanni Battista Cossetti e la riforma della musica sacra in Friuli tra Ottocento e Novecento dal musicolic Alessio Screm pe cjase editore Forum nus puarte ae riscuvierte dal preseât compositôr cjargnel. Une monografie di 500 pagjinis – il libri plui complet sul autôr – risultât dai trê agns di dotorât di ricercje pe Universitât dal Friûl di Screm: «Tai miei studis mi jeri interessât a Cossetti, il prin compositôr cjargnel “colt”, che tai siei luncs 92 agns di vite al à produzût cetante musiche» al conte. «Un cjargnel, come me, nassût a Tumieç di famee di umilis origjins ai 22 di Novembar dal 1863, la dî di Sante Cecilie, patrone de musiche e dai musiciscj, che mi soi simpri plui afezionât e che o ai podût studiâ in maniere aprofondîte in gracie ae disponibilitât dai erêts e consultant archivis privâts, chei arcivescovîls di Pordenon e dal comun e dal Domo di Tumieç». Cossetti al è une figure impuartante pe storie de musiche sacre, e un riferiment impuartant pal Cecilianesim, ven a stâi il moviment di riforme nassût ae fin dal Vôtecent par ripristinâ la musiche liturgjiche, che in chel periodi e vignive “deturpade” de musiche di savôr operistic e balabil. «Il contest de musiche sacre furlane al è cetant impuartant, baste nomenâ Giovanni Battista Candotti e Jacopo Tomadini, che a son stâts in un ciert sens i siei paris spirituâi» al zonte Screm. «Cossetti al fo prime nomenât promotôr regjonâl pe riforme de musiche sacre in Italie e po elet president e delegât diocesan de commission diocesane di S. Cecilie. E in gracie ae sô fervide ativitât Pape Benedet XV tal 1921 lu à nomenât Cavalîr di S. Gregorio Magno. Cossetti al à vût fortune no dome chenti, ma ancje in Italie e tal forest, cuntune produzion di plui di 500 lavôrs sacris e profans e publicant pes cjasis editoris come Carrara, Zanibon, Bertarelli, Ferrario, e parfin Kessel di Tilbourg in Olande». Chest libri nol è dome test, parcè che si cjatin ancje tantis bielis fotografiis di epoche e un cd in zonte: «Dentri a son nûf tocs, lis operis plui rapresentativis de musiche organistiche cossettiane, piçulis perlis fin cumò ineditis, che l’organist Michele Bravin al à regjistrât tal orghin storic Zanin te glesie di Chions, in provincie di Pordenon». Une figure poliedriche, musicist, organist e compositôr, fondadôr di scholae cantorum e bandis musicâls, colaudadôr di orghins e un grant benefatôr. «Un cjargnel cuntun caratar no simpri facil, un perfezionist, al jere lui stes a trascrivi lis sôs composizions, sevêr, fogôs ma al stes timp tant uman» al dîs il musicolic. E un om leât ae sô tiere: «Cossetti al à cetant amât il Friûl, al à lavorât cence polse prime pe Cjargne e dopo pal Friûl ocidentâl. Al è stât organist titolâr e mestri di capele tal Domo di Tumieç e dal 1907 al 1908 inte glesie di S. Zorç a Chions. Al à fondât la bande di Tumieç e tal Friûl ocidentâl al à creât diviersis societâts filarmonichis». Il compositôr al à ancje musicât poesiis di autôrs furlans come La plovisine di Pietro Zorutti. Jenfri chês altris composizions in lenghe furlane o ricuardìn: Lei landât il mês di Mai, Lis sizilis nus bandonin, A mê ninine, Il dopolavôr di Glemone a Vignisie e lis vilotis Lûs la lune e Su chel prât. ❚
Natascia Gargano
Alessio Screm al ricuarde Giovanni Battista Cossetti, compositôr cjargnel............
Chest an a son 60 agns de muart di Giovanni Battista Cossetti. Il volum a pene publicât Giovanni Battista Cossetti e la riforma della musica sacra in Friuli tra Ottocento e Novecento dal musicolic Alessio Screm pe cjase editore Forum nus puarte ae riscuvierte dal preseât compositôr cjargnel. Une monografie di 500 pagjinis – il libri plui complet sul autôr – risultât dai trê agns di dotorât di ricercje pe Universitât dal Friûl di Screm: «Tai miei studis mi jeri interessât a Cossetti, il prin compositôr cjargnel “colt”, che tai siei luncs 92 agns di vite al à produzût cetante musiche» al conte. «Un cjargnel, come me, nassût a Tumieç di famee di umilis origjins ai 22 di Novembar dal 1863, la dî di Sante Cecilie, patrone de musiche e dai musiciscj, che mi soi simpri plui afezionât e che o ai podût studiâ in maniere aprofondîte in gracie ae disponibilitât dai erêts e consultant archivis privâts, chei arcivescovîls di Pordenon e dal comun e dal Domo di Tumieç». Cossetti al è une figure impuartante pe storie de musiche sacre, e un riferiment impuartant pal Cecilianesim, ven a stâi il moviment di riforme nassût ae fin dal Vôtecent par ripristinâ la musiche liturgjiche, che in chel periodi e vignive “deturpade” de musiche di savôr operistic e balabil. «Il contest de musiche sacre furlane al è cetant impuartant, baste nomenâ Giovanni Battista Candotti e Jacopo Tomadini, che a son stâts in un ciert sens i siei paris spirituâi» al zonte Screm. «Cossetti al fo prime nomenât promotôr regjonâl pe riforme de musiche sacre in Italie e po elet president e delegât diocesan de commission diocesane di S. Cecilie. E in gracie ae sô fervide ativitât Pape Benedet XV tal 1921 lu à nomenât Cavalîr di S. Gregorio Magno. Cossetti al à vût fortune no dome chenti, ma ancje in Italie e tal forest, cuntune produzion di plui di 500 lavôrs sacris e profans e publicant pes cjasis editoris come Carrara, Zanibon, Bertarelli, Ferrario, e parfin Kessel di Tilbourg in Olande». Chest libri nol è dome test, parcè che si cjatin ancje tantis bielis fotografiis di epoche e un cd in zonte: «Dentri a son nûf tocs, lis operis plui rapresentativis de musiche organistiche cossettiane, piçulis perlis fin cumò ineditis, che l’organist Michele Bravin al à regjistrât tal orghin storic Zanin te glesie di Chions, in provincie di Pordenon». Une figure poliedriche, musicist, organist e compositôr, fondadôr di scholae cantorum e bandis musicâls, colaudadôr di orghins e un grant benefatôr. «Un cjargnel cuntun caratar no simpri facil, un perfezionist, al jere lui stes a trascrivi lis sôs composizions, sevêr, fogôs ma al stes timp tant uman» al dîs il musicolic. E un om leât ae sô tiere: «Cossetti al à cetant amât il Friûl, al à lavorât cence polse prime pe Cjargne e dopo pal Friûl ocidentâl. Al è stât organist titolâr e mestri di capele tal Domo di Tumieç e dal 1907 al 1908 inte glesie di S. Zorç a Chions. Al à fondât la bande di Tumieç e tal Friûl ocidentâl al à creât diviersis societâts filarmonichis». Il compositôr al à ancje musicât poesiis di autôrs furlans come La plovisine di Pietro Zorutti. Jenfri chês altris composizions in lenghe furlane o ricuardìn: Lei landât il mês di Mai, Lis sizilis nus bandonin, A mê ninine, Il dopolavôr di Glemone a Vignisie e lis vilotis Lûs la lune e Su chel prât. ❚


text:
Inte interviste publicade su “La Patrie dal Friûl” di Jugn, l’assessôr regjonâl cu la deleghe aes Minorancis linguistichis Pierpaolo Roberti si è declarât contrari ae domande di competencis linguistichis par furlan, sloven e todesc ai candidâts intai concors publics dal compart unic: «Une misure che e podarès jessi calcolade discriminatorie», al à dit. Ma isal pardabon cussì?
No son passadis sot vie lis peraulis pronunziadis dal assessôr regjonâl aes Minorancis linguistichis, inte interviste publicade su la La Patrie dal Friûl di Jugn, li che Pierpaolo Roberti si è declarât contrari ae domande di competencis linguistichis par furlan, sloven e todesc ai candidâts intai concors publics dal compart unic: «Cheste e je une misure che e podarès jessi calcolade discriminatorie viers di cui che nol fevele il furlan», al à afermât.
Ma isal pardabon chest pericul di discriminazion? Cemût si risolvial il probleme in chês altris regjons europeanis che a son similis al Friûl in teme di multilinguisim e multiculturalitât? Us volìn presentâ trê câs significatîfs là che la lenghe minoritarie e devente carateristiche impressindibile (no dome acessorie, ma obligatorie) par cui che al aspire a un implei public.
__
Il patentin di bilinguisim in Sudtirôl
La cognossince de lenghe todescje e taliane (ancje di chê ladine intai comuns di insediament) e je fondamentâl par cualsisedi che al aspiri a un implei public in Sudtirôl, sedi intai uficis dai ents locâi (Regjon, Provincie e Comuns) sedi inte sanitât, inte justizie, intes fuarcis armadis e dal ordin, e intes aziendis concessionariis di servizi public. Il nivel linguistic par talian e todesc al ven certificât di 41 agns cu la consegne, dopo l’esam, di un patentin di bilinguisim de bande de Provincie autonome di Bolzan. L’an passât, celebrant il cuarantenâl, il president Arno Kompatscher al à definît il patentin «une colone de nestre autonomie», «l’istitût che in graciis di chel ogni citadin al esercite il dirit di doprâ la proprie marilenghe intai rapuarts cu lis istituzions». L’esam al è gratuit ad implen, si fâs a Bolzan ogni dì di vore (e, se no si lu passe, si pues tornâ a fâ infinidis voltis) e al ven frontât in medie di 13 mil citadins ogni an.
__
Miedis e infermîrs tes Isulis Baleârs «Doi agns par imparâ il catalan. O ti licenzi!»
Une ispirazion interessante e ven de rispueste che Sergio Cecotti, in vieste di candidât ae presidence de Regjon Friûl-Vignesie Julie aes elezions resintis, al à dât al cuistionari promovût dal Comitât 482 propit sul teme de valorizazion des lenghis minoritariis ancje intal implei public: «Une leç resinte dal Parlament des Isulis Baleârs pe introduzion dal catalan te sanitât publiche e presente un model interessant. Cuant che un al fâs domande pal concors a miedi o infermîr al à di impegnâsi a sostignî dentri di doi agns de assunzion un esam pal conseguiment di un certificât basic de cognossince dal catalan; se nol rive a superâ l’esam dentri doi agns, al piert il puest. In altris peraulis, un al pues ancje no savê il catalan, ma al è obleât a imparâlu dentri di un timp stabilît, se no al ven licenziât. Al è un mecanisim che al supere la eventuâl censure di incostituzionalitât di domandâ la cognossince de lenghe tant che prerecuisît par partecipâ al concors (ma che simpri al scoragje int di fûr a partecipâ)».
__
In Slovenie, talian e ongjarês intai concors publics
Pôcs lu san, ma par cjatâ un dai “paradîs” europeans des minorancis linguistichis no bisugne fâ tancj chilometris: e je la Slovenie, dulà che il status des minorancis taliane e ongjarese al è garantît de Costituzion cuntune ecuiparazion totâl ae lenghe uficiâl slovene intai teritoris di insediament.
Su la situazion intai comuns bilengâi di Koper/Cjaudistrie, Izola/Isule di Istrie e Piran-Portorož/Piran-Portorose o vin interpelade la Comunitât autogjestide de nazionalitât taliane di Cjaudistrie (Can).
«Chi, cui che al vûl candidâsi a un puest di vore intal setôr public al à di cognossi ancje la lenghe taliane – al sclarìs il segretari de Can, Claudio Geissa –. No dal sigûr par ducj i puescj, parcè che inte plante organiche a vegnin individuadis lis posizions di vore là che al covente aplicâ il bilinguisim. Ma chestis a son la grande part, pes dibisugnis di contat cul public e di redazion di ats bilengâi, specie intai setôrs de justizie, de aministrazion publiche e de sanitât. Se il candidât nol à otignût il titul di studi domandât intune scuele taliane, al à di produsi une certificazion linguistiche ricognossude».
Ducj i citadins dai comuns bilengâi li che a vivin lis minorancis taliane e ongjarese a àn di fat il dirit di indreçâsi ae aministrazion publiche, intes relazions verbâls e in ducj i ats uficiâi, inte proprie lenghe mari. Ancje i ents publics a àn di scrivi i propris ats uficiâi e lis comunicazions pe gjeneralitât de popolazion sedi par sloven che inte lenghe minoritarie. Intes manifestazions publichis, i intervents e lis presentazions a àn di jessi fats in dutis dôs lis lenghis.
«Intal setôr privât – al sclarìs Geissa – nol è invezit l’oblic di assunzion di personâl bilengâl, ma lis scritis des ditis a àn di jessi bilengâls, insiemi cun dute la documentazion esponude al public». Si pues po dopo verificâ cun facilitât cemût che, sedi intes piçulis buteghis come pûr intes grandis cjadenis comerciâls, inte Istrie slovene al è normâl podê indreçâsi cun trancuilitât par talian ai comès. Ancje intai câs là che e je palese la no apartignince ae minorance, e je simpri une capacitât e une volontât di vignî incuintri al client che al fevele par talian.
Sono mai ricors par discriminazion? Tant sporadics, e dome de bande di personis de minorance taliane cuintri de mancjade aplicazion de leç: «L’ultin câs al à rivuardât la Cjase de sanitât di Isule di Istrie, che no veve metût la cognossince dal talian intal bant di concors, e chest al à causât un ricors – al sclarìs Geissa –. In gjenar, la leç e ven rispietade, massime inte capacitât di fevelâ talian al public, un pôc mancul pal bilinguisim visîf. Di chê altre bande, chestis normis a son dirits acuisîts fin de epoche de Jugoslavie, ancjemò prime de indipendence slovene». ❚
Roberto Pensa
Sudtirôl, Isulis Baleârs e Slovenie: cuant che i servizis publics a fevelin la lenghe dai citadins............
Inte interviste publicade su “La Patrie dal Friûl” di Jugn, l’assessôr regjonâl cu la deleghe aes Minorancis linguistichis Pierpaolo Roberti si è declarât contrari ae domande di competencis linguistichis par furlan, sloven e todesc ai candidâts intai concors publics dal compart unic: «Une misure che e podarès jessi calcolade discriminatorie», al à dit. Ma isal pardabon cussì?


text:
Home Steiermark Burgenland (24) Kärnten (28) Niederösterreich (116) Oberösterreich (127) Salzburg (53) Steiermark (71) Tirol (50) Vorarlberg (35) Wien (156) Ehr Au Aug Deutschlandsberg Ehr Fehring Friedberg Fürstenfeld Gleisdorf Graz Gröbming Groß Hartberg Kalsdorf Kindberg Kleinveitscherthal Kleinwöllmiß Krieglach Lebring Leibnitz Leoben Lieboch Lödersdorf Obervogau Raaba Rohrbach an der Lafnitz Rottenmann Scheifling Schladming Seiersberg Södingberg Spielberg bei Knittelfeld St. Marein St. Stefan Stübing Timmersdorf Trieben Trofaiach Unterpremstätten Weiz Wollsdorf Zeltweg | Search: Elektronik
Sort by
Filtered By
Related services


text:
I tiei fiis e lis lôr fameis ti varàn simpri agrât pal amôr che tu nus âs regalât, pal patrimoni di vite e la preziose ereditât morâl che tu nus âs lassât.
MANDI NILE
Amabile Donati
ved. Rossi
di 100 agns
Il funerâl al vignarà fat miercus ai 5 di Zenâr, a trê dopodimisdì, ta la Glesie Parochiâl di Vilecjasse.
La nestre Nile e rivarà in Glesie a dôs pa l’ultime volte.
Il Rosari al vignarà tignût su martars ai 4 di Zenâr, a siet di sere, ta la stesse Glesie.
No rosis, ma ufiertis in pro da la Parochie di Vilecjasse.
Vilecjasse di Lestize, ai 3 di Zenâr 2022


text:
Ocjo che l’an al è cuasit finît: sêstu a puest cul abonament? Aprofite des promozions par continuâ a ricevi a cjase La Patrie dal Friûl, l’unic mensîl in lenghe furlane che al puarte indevant la bataie «par un Friûl plui furlan»
Ancje chest an che al ven tu âs la pussibilitât di ricevi a cjase «La Patrie dal Friûl». Fâs daurman l’abonament paiant la cuote anuâl di 25 euros pal Friûl e la Italie o, se tu sês tal forest, di 30 euros.
Cun di plui, se tu vivis in Patrie o in Italie, zontant dome 5 euros tu puedis domandâ UN regâl speciâl di sielzi tra chei chi sot. Fracait su une cuviertute par la a la pagjine dai abonaments e discuvierzi cemût falu.


text: Il Grup Folcloristic Pasian di Prât in ducj i siei agns di ativitât al à produsût numerosis publicazions musicâls, video e leterariis. Libris, DVD, Video cassetis VHS, Cassetis, Cd musicâi, LP, a son cierts esemplis dai formâts che intal timp a son stâts incidûts in maniere indelebile, a testemoneance de ferbince artistiche e creative che di simpri e à caraterizât il sodalizi pasianês. Us invidìn a visitâ lis sezions diferentis relativis aes publicazions AUDIO, VIDEO e a chês LETERARIIS par aprofondî inmò di plui.


text:
Conversion comunitarie03 di Març 2007
La pagjine di Gjoel, che la liturgjie le met propit la dì de cinisàrie come prime lezion di dute la coresime, i dà lintono a chest moment just e a cheste dì de salvece (1 Cor 6, 2). Locasion inmediade de profezie e je une invasion di zupets o cavaletis, une disgracie usuâl tal mont biblic, ma e podarès jessi ancje linvasion di un esercit nemì. Come che, in sens translât, e podarès riferîsi a cualunche calamitât che e riscje di comprometi la vite su la tiere. Cui nus improibissial di pensâ al côl di armis di distruzion e di stermini che o vin parsore il cjâf o ai flagjei di desertificazion e di mutazion climatiche che nus ridusin laghe e il sostentament o a linvasion micidiâl di modis, di ideologjis, di inciviltâts, di sistemis di vite amorâi e areligjôs che a puedin fâ sparî tal gîr di pocjis gjenerazions secui e secui di valôrs e di tesaurs e di culturis?
La reazion a cheste calamitât incombent e je chê di tornâ. Tornait di me cun dut il cûr, zunant, vaint e fasint corot (Gl 2, 12). Un tornâ profont e no di façade, convint e no emozionâl, di dute la personalitât e no di une part, magari secondarie. Un tornâ globâl, parcè che dome ricostruint la totalitât de persone si po vê conversion e sperance.
Ma al è impuartant ancje viodi lis categoriis che il profete al invide a la semblee sante e penitenziâl. Meteit adun i anzians, clamait dongje i fruts, ancje chei cha tetin. Il nuviç chal salti fûr de sô cjamare e la nuvice dal so jet nuviçâl. Fra la jentrade e laltâr cha vain i predis, i servidôrs dal Signôr! Cha disin: Ve dûl, Signôr, dal to popul! (2, 16-17).
I prins convocâts a son i anzians, chei cha àn il pês dai agns, ma ancje il pês e il vantaç de autoritât morâl. O zontarès che a son i prins ancje pal fat che, vint vivût plui a lunc, a àn ancje plui responsabilitât morâl dal ben e dal mâl. I zovins, che si stan presentant sul breâr de vite, no puedin jessi responsabii a pâr dai viei. Tignìnlu presint ogni volte che nus ven la tentazion di butâ su la zoventût dutis lis colpis di ce che nol va. O crôt però che il profete al clami par prins i viei parcè che a àn la fonde di ogni societât che si rispieti: lesperience, il sintiment, la sapience. Se e mancje la sapience, ogni progjet al è distinât a falî. Se une societât no ten cont e no si pee a lesperience dal passât, no sta sù. Al è chest colegament fra passât e avignî che al dà stabilitât e saldece a la vite sociâl.
I fruts a son clamâts parcè che, se ancje no an colpe, a van di mieç ta la distruzion gjenerâl. Lu viodìn ta lis vueris e dapardut. Mancjant i fruts, e mancje la part potenziâl, ricetive, vive. A cui ànei di trasmeti i viei la lôr sapience se a mancjin i fruts e i zovins? E nô parcè che no scomencìno propit dai fruts, clamantju a fâ la lôr part, impen di imboconâju come ôcs e di tratâju come cjanuts di figotâ? Su limpuartance dai gjenitôrs, da la famee, rafigurâts dal nuviç e de nuvice, nol è il câs di strassâ peraulis. Ma mi plâs finî cui predis, e no dome par colegance di mistîr. Une societât no sta in pins se a mancjin i predis, vadì la part spirtuâl, lanime. In cheste societât malade, i predis no son metûts par minaçâ i cjastics di Diu e par judicâ e condanâ, ma par domandâ, vaint, il perdon dal Signôr. No àn di jessi de bande di Diu cuintri dal om, ma de bande dal om, di cualunche om, a domandâ remission, a invocâ salvece. Come che o ai vût mût di dî altris voltis, il predi nol è lavocat di Diu ma lavocat dal om. A partî dal om pecjadôr.


text:
Il gnûf romanç par furlan di Carlo Sgorlon, Ombris tal infinît, vignût fûr postum par cont de Societât Filologjiche Furlane, al è une opare complesse e ambiziose. Intal libri si cjatin lis tematichis tipichis dal ultin Sgorlon. La storie e je ambientade intun paisut imagjinari de Basse, dulà che, tai agns ’50, e rive de Persie une profughe curde. La protagoniste principâl e sarà sô fie Eve. La narazion e à come sfont il Friûl dilunc di uns trê decenis, partint de fin dal mont contadin, passant pai agns de contestazion e dal terorisim, rivant a une simboliche, teribile, aluvion che e sierarà il cicli par tornâ a scomençâlu. Chest al è dut câs dome un fondâl smamît pe trame, parcè che ca nol interesse contâ storiis di popui ma impen il davuelzisi des vitis dai singui individuis, il lôr lambicâsi, il sfantâsi dai siums intai lôr faliments.
Lis figuris masculinis a son cuasi dutis cjapadis dentri des sortis di vueris, che a sedin lontan in Persie o chenti cu lis Brigadis Rossis o intal trafic di armis o intune improbabile imprese di afârs, nol impuarte. Dutis a son inutilis e destinadis al faliment. Lui al veve preferît la sô vuere a Itache e cumò Itache no esisteve plui.
Ce sens aie la esistence? Si domande ingosât l’autôr. I oms sono dome un gredei di siums confusionâts jenfri doi infinîts scûrs e misteriôs, vâl a dî prime di nassi e dopo la muart?
Ma nancje cun ducj i presentiments di muart che a jemplin il libri, Sgorlon al rive a jessi pessimist fin in font. Eve, cu la sô sensibilitât artistiche, cul so rivâ a svicinâsi ae nature magjiche des robis, e mostre la sperance: par intant al jere il câs di gjoldi l’interval, sintî il savôr de polse che la vite e regalave.
Un aspiet singolâr dal libri, tignint cont des opinions che l’autôr al à plui voltis pandût cuintri lis politichis di tutele de lenghe, al è il fat che al sedi stât publicât par furlan.
Inte ultime interviste fate de Vita Cattolica, Sgorlon al à spiegât che sintint disi che il Friûl nol veve scritôrs al à volût dâ il so contribût fasint un omaç a cheste regjon e ae sô culture.
La lenghe doprade e somee fie di pensaments e rielaborazions. Si doprin cun bondance i mûts di dî, ancje une vore particolârs e la sielte dai vocabui e je un grum curade, sbrissant pocjis voltis tal manierisim linguistic. Di sigûr no ‘nd è spazi par sperimentazions o contaminazions, ma il risultât, in graziis di une tecniche narative rigorose, al è un lei svelt e slis.
L’esempli di scriture al è magjistrâl ma al è dificil pensâ che al podedi deventâ un model valit pai autôrs contemporanis.
Maurizio Biasizzo
CULTURE – LA FABRICHE DAI… LIBRIS. L’ultin omaç al Friûl............
Il gnûf romanç par furlan di Carlo Sgorlon, Ombris tal infinît, vignût fûr postum par cont de Societât Filologjiche Furlane, al è une opare complesse e ambiziose. Intal libri si cjatin lis tematichis tipichis dal ultin Sgorlon. La storie e je ambientade intun paisut imagjinari de Basse, dulà che, tai agns ’50, e rive de Persie une profughe curde. La protagoniste principâl e sarà sô fie Eve. La narazion e à come sfont il Friûl dilunc di uns trê decenis, partint de fin dal mont contadin, passant pai agns de contestazion e dal terorisim, rivant a une simboliche, teribile, aluvion che e sierarà il cicli par tornâ a scomençâlu. Chest al è dut câs dome un fondâl smamît pe trame, parcè che ca nol interesse contâ storiis di popui ma impen il davuelzisi des vitis dai singui individuis, il lôr lambicâsi, il sfantâsi dai siums intai lôr faliments.


text:
Une Storie ad ôr de storie01 di Zenâr 2004
Salacôr i nestris timps a son i mancul indicâts par capî lAvent. Parcè che lAvent al è il timp dal desideri, de gole, dal spietâ une robe bramade. Ma si puedial bramâ cuant che si à dut? Al è chest un dai tancj cjastics de bondance: che ti distude la gole, vadì la robe plui biele de vite. Parcè che la brame e impie di lûs ancje i cjantons plui scûrs da lanime e une robe piçule e devente straordenarie. Cualchi volte mi ven di domandâmi ce presit alt che o vin scugnût paiâ par vê dut chel che o vin e se o vin fat propit ben i conts.
Ma se ancje o vin un pêl di bondance economiche (paraltri plui di statistiche che reâl), no par chest lAvent nol piert di impuartance. Parcè che jo no pues contentâmi di robis, che a passin une part di me ma no dut me, e, se o soi libar des preocupazions dal pan matereâl, mi reste dut il timp e il spazi par spalancâ il cûr a alc di plui alt. LAvent al devente cussì il timp da lanime, che e spiete une persone cjare. Anzit la Persone. E no dome le spiete ma i va incuintri, come che une mari i côr incuintri al frut o il morôs incuintri a la morose.
Za. Ma dulà podìno lâ incuintri a Crist Signôr in chest an di gracie che Diu nus dà di vivi?
Jo no soi un strolic. Partant o preferis lâ a lei su la guide uficiâl dal cristian, il Vanzeli. E il Vanzeli mi dîs che lui nol rive in place o in municipi. E nancje tal palaç plui grant o te citât plui grande. Lui al scomence la Storie ad ôr de nestre storie. No par gust di jessi origjinâl o strambecul ma par comedâ lis falopis de nestre storie pôc esemplâr. E par scomençâ unaltre storie, alternative.
Luche al dîs che sot di Tiberi Cesar a Rome, di Ponzi Pilât in Gjudee, di Erode e de sô parintât disgraciade in Galilee e lenti ator, di Ane e Caife sorestants dal templi, la peraule di Diu i rivà a Zuan, fî di Zacarie, tal desert (Lc 3,1-2). Robis di metisi lis mans tai cjavêi! Al sares come dî che, sot di Scalfaro e Berlusconi e Zuan Pauli II a Rome, de Guerra e di Mussato e di Battisti a Triest e a Udin, il Signôr al va a passonâ su pe Cjargne o pe Sclavanie o tune borgade desolade dal Friûl. Parcè?
Jo no soi il Signôr. Ma o pensi che al vedi sielzût di lâ là che no van chei altris, par lâ a viodi di chei che no van a viodi chei altris, par fâ ce che no fasin chei altris. Al va dai ultins par ribaltâ la storie, in mût che a sedin prins almancul intal so libri e tal so cûr.
Al va dai piçui, dai puars, dai bandonâts, dai dismenteâts, dai tradîts, dai disperâts, là che i oms a an fat desert. E tal desert dai oms lui al fâs sintî la sô vôs di vite e al invie la sô Storie.
Trops sono i piçui? E cui ju aial contâts? Dulà vivino? E cui vadial a viodi? Ce ghigne ano? E cui ju cjalial? Ce ur mancjal? E a cui i interessial?
Se o volìn inviâsi incuintri al Signôr, par fâ un Avent spirtuâl oltri che liturgjic, baste saltâ fûr de puarte e metisi a cirî. Tacant dai puescj che nissun va e des personis che nissun cjale. And è in ogni paîs, in ogni borc, dibot in ogni famee. Parcè che il desert nus sta gafant ducj.
La Gjenesi e conte che Cain al menà fûr so fradi Abêl par copâlu (4,8). Il Vanzeli al dîs che Gjesù al à sielzût di nassi e di murî fûr dal consorzi uman par salvânus. Al è propit alc di gnûf.


text:
Leterne, patetiche sfide dai triscj01 di Zenâr 2004
A son passe vincj agns che o ai tacât a scrivi ancje par chei altris. Une sielte no facile pal fat che ogni publicazion e je une sorte di confession, là che si riscje o di no spiegâsi ben o di no jessi capîts. Ma aromai e je fate.
Il prin part al è stât chel des flabis di Fedro e al tacave cu la vision poetiche di un agnelut ad ôr di un riu. Ma dongje di ogni riu e di ogni agnel al è simpri pront un lôf cu la fan trascurade. Di li o ai capît che la clâf de storie e je la prepotence, il pes grant che al mangje il pes piçul. E al è just che al sedi cussì – mi à spiegât un om di Val – parcè che sal ves di sucedi il contrari, il pessut nol rivarès a digjerî il pes grant e al murarès instes.
O ài volût lâ plui a font, cirint cun fadie e dolôr intai fats de storie grande e piçule dal om, par viodi se chest al jere propit il so distin. E o ai cjatât che a gambiin i sistemis de violence, la tecniche, ma la musiche e je simpri chê: che il grant al mangje il piçul e il trist al cope il bon. In ogni timp, in ogni clime, in ogni ideologjie, sot di ogni cîl.
Ma si puedial rassegnâsi a une vision cussì tragjiche de vite, confermade par altri dai fats de storie?
O ai viert il libri dai libris, chel che al conte i fats ma al va ancje a cirî un significât profont, teologjic, providenziâl. Ancje la Bibie e cognòs il mâl. Dibant no ripuarte intes primis pagjinis la tragjedie di Abêl e plui in là il lament corâl dal popul ebraic in Egjit. Dome che no si rassegne, parcè che al sarès come dî che Diu al à pierdût sun dut il front.
Un dai libris plui inluminants in merit al è chel de Sapience, ultin dal Vieri Testament come timp ma no come impuartance. In chest libri si fevele de sfide eterne, sistematiche, inesorabil dai triscj che a tindin palissis ai bogns par fâ sparî ancje la lôr semence, par no vê denant dai vôi il spieli de lôr carognetât. Une sfide sacrileghe, parcè che a disin: Se il just al è propit fî di Diu, lui i darà une man (Sap 2,18).
Se Diu al esist, nol pò tasê denant dai olocauscj vieris e resints, dal berli grant come la tiere che al salte fûr di chês bocjis sanganadis e cence vôs, il berli dal silenzi. Se nol interven, o che no i interesse o che nol esist.
Resonament ingjenuo, scandalôs e patetic. Se Diu al esist, al rispuindarà a mût so. E se lui al è il Diu de vite, nol varà nissun fastidi a spalancâ lis busis là che i carnefiçs a an butadis lis lôr vitimis. Parcè che al è un Diu di resurezion. Ma resurezion ancje in chest mont. Difat, cuintri ogni logjiche, tal moment de lôr plui grande rogance, i triscj, personis o sistemis, a pierdin vincint e i puars e i biâts, tal moment de lôr plui grande umiliazion, a vincin pierdint. Come Crist, che tal moment disperât de muart al jere plui dongje de resurezion.
Ma i bogns a scuegnin paiâ salade la lôr vitorie, cun dolôrs inenarabii e cun muarts orendis. La vitorie e je un at di fede, cu la cuâl che la sconfite e je sot i vôi di ducj. Epûr la storie e je la plui grande sorprese. Il mâr di sanc e di violence nol à rivât a sumierzile e la semence dai bogns no je mai lade pierdude. Il Friûl, e ancje la glesie, al à une sole briscule: cjaminâ pe strade de justizie e Diu lu salvarà. Magari lant a tirâlu fûr di sot tiere.


text:
10 dicembre 2008
La impuartence di une date
Ancje jo o soi convint che par un popul al sedi impuartant vê une date di celebrâ, par ricuardâ e par fâ cressi la cussience (cence però fermâsi dome a une date sul lunari!).
Par dî la veretât une fieste cussì e je za chê dai 3 di Avrîl e mi à fat plasê lei tal comunicât de Provincie che no si tocjarà il valôr e la impuartance di chê date li. Duncje, volint jessi propositîf no mi displâs che si feveli ancje di altris datis e stant che il President Fontanini nol à inmò decidût mi permet di sugjerî la date dai 27 di Fevrâr dal 1511, che za di cualchi an a Radio Onde Furlane a àn batiade Zornade furlane dai dirits e che e cole par ricuardâ il grant riviel contadin de joibe grasse dai 1511 cuant che il popul, vint cjapade cussience de sô fuarce, al à brusât i cjistiei dai siorons di in chê volte che lu oprimevin.
Par lei il comunicât de Provincie di Udin, lait sul prin coment. E voaltris ce proponêso?
8 commenti:
- Christian Romanini ha detto...
-
Fontanini al propon la “fieste de braure furlane”
La gnove è je vignude fûr un ocasion de fieste pai vincj agns dal Istitût ladin-furlan Pre Checo Placerean. Prometût ancje un finanziament par inmaneâ un puartâl web, che al fasi cognossi la storie e lis oparis dal predi furlanist
E je tante int ator pal mont che e fâs de braure une bandiere, un element di identitât: parcè i furlans no puedino fâ ancjetant? Sal à domandât il president de Provincie di Udin, onorevul Pieri Fontanini che, in ocasion de fieste pai 20 agns dal Istitût ladin-furlan Pre Checo Placerean, che si è tignude a Cjase Turoldo a Coder di Sedean, al à proponût la “Fieste de braure furlane”.
Intindude tant che ocasion di riflession par un popul che, disvinidrît il sotanesim, al cjale a la Europe des Regjons cun gnûf slanç e cu la cussience des propriis capacitâts. “Pal moment e je dome une propueste, ma se o cjatarai adesions e condivision la iniziative e sarà inviade”. Dut chest cence tirâ vie nuie a la Fieste storiche dai 3 di Avrîl.
“Tal gno impegn – a son simpri peraulis di Fontanini – o cîr in ducj i mûts di puartâ indenant cheste gnove filusumie, ven a stâi la gole di jessi furlan e di meti in vore i dirits che altris popui cun feveladis regjonâls - come i catalans – a doprin”.
“Par dutis chestis identitâts, che al è sbaliât clamâlis minorancis stant che a son invezit comunitâts cun feveladis mancul pandudis, si sta dant di fâ Aureli Argemi, cu ‘la Cjarte dai dirits dai popui’ in vie di realizazion”.
Tal cors de serade dal ventenâl, il president Fontanini al à ancje anunciât che la Provincie e darà il so contribût al Istitût ladin-furlan par inmaneâ un puartâl web dedicât a Pre Checo Placerean, par fâ cognossi la storie e lis oparis di chest predi che al à fat tant par inviulâ la identitât dal popul furlan. “lis sôs predicjis ancje in dì di vuê – al à dit insom il president de Provincie – a mantegnin une cjarie di atualitât e a fasin bulî sù emozions in chei che lis scoltin”.
- 10/12/08 19:58
- Scovacis ha detto...
-
Se propit a covente une gnove date, jo o propon che e sedi in estât, cussì si pues fâ une biele fieste. Vonde fevrârs e avrii varis.
Se no 'nd cjatais une, jo o soi nassût il 15 di jugn ;-)
- 10/12/08 20:25
- Venusia ha detto...
-
Grant Fontanin! =)
e il 12 di Lui che a son Ss Ermacure e Fortunât?
- 10/12/08 21:35
- thermonuke ha detto...
-
el cuatri di novembre?
- 10/12/08 21:55
- Christian Romanini ha detto...
-
Mandi Thermo
mi displâs par te ma ai 4 di Novembar i àn za pensât i talians. Ancje se no mi somee che al sedi tant ce fâ fieste ta chê date.
- 11/12/08 23:31
- thermonuke ha detto...
-
Sot dai austriacs difat cumo tu eris plui content...
cui sonin i talians Metternich di farle :-)
- 12/12/08 00:29
- Christian Romanini ha detto...
-
Thermo, mi displâs ma no coli te nasse de polemiche: no sai se o sarès plui o mancul content sot dai Austriacs. Però di une robe o soi convint: di "Grande" tai events belics dal 15-18 e je dome la tragjedie di centenârs di miârs di zovins mandâts a murî tes trinceis plenis di pedoi e malatiis dal front. E massime tes nestris monts al capitave che int che fint a cualchi mês prime e condivideve la vite cuotidiane cui austroungarics e je stade costrete a sparâsi. Cun di plui no stin a dismenteâ che al è capitât ancje che cui che al cirive di salvâsi o nol voleve continuâ la bataie, si cjatave daûr di se i Carabinîrs che ur tiravin te schene... I muarts di chê vuere, sedi colâts sot de bandiere taliane sedi colâts dot de bandiere austroungariche, a van ricuardâts e rispietâts, ma ancje difindûts di une cierte fastidiose retoriche celebrative che e dopre chês vitimis par fâ une sorte di esaltazion nazionalistiche. Cumò mi disistu ce che al è di cussì legri par fâ fieste?
- 12/12/08 01:25
- Christian Romanini ha detto...
-
Ma no stin a lâ fûr dal teme dal post... dopo che o ai let lis propuestis, mi tache a fâ gole ancje a mi une date tal cjalt dal Istât...
Altris propuestis?
- 12/12/08 01:26


text:
Cors, an 2019
Furlan: aministradôrs a scuele di tutele
prin cors regjonâl par aministradôrs e dipendents publics in cont de tutele des minorancis linguistichis
Sierade dal 2019
Disleâ lis mans ae lenghe e ae culture dal Friûl par creâ programs politics a pro de comunitât furlane. A son chescj i intidiments dal prin cors regjonâl par aministradôrs e dipendents publics in cont de tutele des minorancis linguistichis. Une iniziative de Comunitât Linguistiche Furlane e dal Cirf de Universitât di Udin. Iscrizions viertis fin ai 6 di Novembar
Meti lis fondis par inzornâ il Statût regjonâl par che il fatôr linguistic e culturâl al sedi ancjemò plui centrâl inte definizion de autonomie dal Friûl-VJ e par che il furlan, che al è la lenghe proprie de plui part dai residents in Friûl, al vedi la tutele e la promozion che i spietin cu la metude in vore ad in plen de normative statâl e regjonâl (leç statâl 482/99 e leç regjonâl 29/2007) in particolâr par chel che al rivuarde l'ûs public de lenghe.
La professore Elena D'Orlando, diretore dal Dipartiment di Siencis Juridichis de Universitât di Udin e componente de Comission Paritetiche Stât - Regjon F-VJ, cun chestis considerazions e à mostrât a clâr chês che a puedin jessi lis prospetivis dal prin cors par aministradôrs e dipendents publics in cont de tutele des minorancis linguistichis, inmaneât di bande de ACLiF, la Assemblee de Comunitât Linguistiche Furlane, e dal Cirf, il Centri Interdipartimentâl pal svilup de lenghe e de culture dal Friûl de Universitât di Udin. “Si sin leâts lis mans di bessôi, cumò o podìn ancje disleâses”, e à dite D'Orlando, intervignint ae presentazion dal cors, là che e à zontât ancje che “al covente che inte opinion publiche e madressi une sensibilitât fuarte su chestis cuistions che cussì e puedi stramudâsi in programs politics”. Al incuintri di scree de iniziative, che al è stât fat sabide ai 26 di Otubar li di palaç Belgrât a Udin, a àn partecipât ancje il president de Comunitât Linguistiche Furlane, Markus Maurmair e il diretôr dal Cirf Enrico Peterlunger. Cun lôr a jerin ancje il president de ARLeF (Agjenzie Regjonâl pe Lenghe Furlane) Eros Cisilino e il president de V Comission dal Consei regjonâl Diego Bernardis. La iniziative formative – a àn marcât i organizadôrs – e je stade metude adun cu la cussience dal fat che la tutele des minorancis linguistichis e je un valôr, un dirit e une oportunitât par dute la popolazion dal Friûl - Vignesie Julie e, vuê ancjemò di plui che in passât, e je une fonde de specialitât regjonâl.
A tignî il cors al sarà il dot. Marco Stolfo, dotôr di ricercje in Storie dal federalisim e de unitât europeane, che di agns al lavore su chescj temis sedi in cjamp tecnic e aministratîf, sedi tant che docent e ricercjadôr, ancje in progjets internazionâi tant che il modul Jean Monnet MuMuCEI (Multilingualism, Multiculturalism Citizenship and European Integration). I contignûts dal cors a van de suaze teoriche e normative di riferiment, aes politichis linguistichis, ae lôr planificazion e metude in vore e a cjapin dentri lis ativitâts previodudis dal plan di politiche linguistiche regjonâl pe lenghe furlane, la disponibilitât e l'ûs di imprescj informatics che a favorissin l'ûs public de lenghe e lis pussibilitâts di intervignî a pro dai dirits linguistics dai citadins doprant contribûts e finanziaments publics.
La partecipazion al cors, che al è viert ancje a ducj i interessâts, e je sore nuie. Une des sôs particolaritâts e je chê che al ven fat in cinc localitâts diferentis dal Friûl, daûr di chest program: a Tresesin (prime lezion ai 7 di Novembar, seconde ai 28); a Caprive (ai 8 e ai 22 di Novembar), a Palme (ai 14 di Novembar e ai 5 di Dicembar), a Tumieç (ai 15 e ai 29 di Novembar) e a Spilimberc (ai 21 di Novembar e ai 6 di Dicembar).
Par notâsi si à di metisi in contat cul Cirf ai numars 0432/556480 e 0432/556486 o ae direzion di pueste eletroniche cirf@uniud.it dentri dai 6 di Novembar. L'orari dai incuintris al è des 6 aes 9 di sere.


text:
Kick-boxing
Il tiermin kick-boxing designa un complès di disziplinis o sports di combatiment che dopran i pîts e i pugns. In particulâr e je une des disziplinis di Boxe pieds-poings che sviluparon prin i gjaponeses e daspò i nordamericans.
A mediâts dai agns sesente il gjaponês Kurosaki, praticando di Karate Kiokushinkai, al à viazât a Tailandie scuvriendo il Muay Thai. Ae sô retorn al Gjapon al à dezidiât messedâ lôr tecnichis di Karate cun lis dal Muay Thai, suprimiendo i golpes di cod e rodile, cussì al à naziât un gnov sport clamât par kick (patejâ) boxing (boxeâ).
Tra i no gjaponeses che plui sucess àn consiguit, destacan il francés Christian Guillaume, che tal 1969 al à consiguiât cuatri vitoriis e dos nuls; e l'american Benny "The Jet" Urquidez, che il 1977 al à ganât Tatsuyuki Suzuki in cuatri asalts.
Il 1973 Urquidez e Howard Hanson crearon la W.K.A. (Asoziazion Mondiâl di Karate), cambiante agns daspò la "K" di karate de di Kick-Boxing.
I campeons plui cognossids a son Rob Kaman, Benny Urquidez, Dennis Alexio e Ernesto Hoost.
Reglamento[cambie | modifiche il codiç]
I golpes di pugn e gjambe (pidade) a son autorizâts di incime de cinture, i barids e i low kicks (golpes cun la gjambe al muslo) ancje a son autorizâts.
I combatiments amateurs si celebran in trê asalts, e i professionâls pasan dai cinc asalts; 10 in campeonats d'Europe e 12 tai campeonats dal mont, cuntun scans d'un minut tra asalts.
I golpes cun la gjambe al musl (low kick) solin marcâ la diference tai combatiments.
Indumentaria[cambie | modifiche il codiç]
Pantalons (larcs o corts), guants e protetôrs de boce e i gjenitâls; tai combatiments femenins deben traer protetôr di pech e botins (opzionâls tai professionâls).


text:
La Associazion Glesie Furlane, no nas a câs. Al è di daûr un humus, un teren fertil di storie aquileiese, di lenghe furlane, di predicazion e dutrine par furlan, di cjants liturgjics patriarcjins, che a àn compagnade la int par secui e secui. Ma ancje la storie di une nestre liturgjie e patristiche, dal Scisme dai Trê Cjapitui, dal Patriarcjât… ancje se lontans tal timp dut chest al à lassât tal profont de int, predis e fedêi un savôr, une sensibilitât, un sintî interiôr cetant diferent rispiet a altris realtâts. Bisugne cognossi il contest storic, par capî cemût che Glesie Furlane e fâs i prins pas. O sin sul scomençâ dai agns 1970, subit dopo de brute figure de jerarchie eclesiastiche in ocasion de Mozion dal Clero dal 1967 e dal Congrès Eucaristic Talian cu la visite dal Pape Pauli VI dal 1972, cuant che si à celebrât liturgjiis in dutis lis lenghis fûr che par furlan. Cun pre Checo Placerean in teste, si scomence a tirâ dongje dutis chestis aspirazion di identitât proprie; si da filusumie a chê cussience, a chel sens di partignince che di simpri al jere presint tal popul e in buine part dal clericât; si tache a meti in vore in forme concrete iniziativis come la Messe de Sense a Sant Pieri di Cjargne, la Messe di Sant Ermacure e Furtunât in Aquilee, la Messe dai 3 di Avrîl, date di fondazion de autonomie dal Friûl. Ricorencis che vuê a son uficializadis e celebradis ancje dai sorestants civîi e religjôs.
Sore dut si scomence a tradusi la Bibie, a tradusi il Messâl, a publicâ il libri des Cjantis di Glesie dal popul furlan, cun musichis patriarcjinis recuperadis de tradizion orâl.
Chest grop, tal prin scuasit dome di predis, al à vût publicât libris e opusculuts ancje cul non di “Cjargnei cence dius”. Tai agns 1980 – pal fat che Glesie Furlane e vignive di plui bandis indentificade e colegade dutune cul Moviment Friûl – si firmavin come “Grop di Studi Glesie Locâl”. Po, cui prins agns 1990, cun tant di statût il grop al torne a clamâsi in maniere definitive cul so non origjinâl: “Glesie Furlane”.
Dispès nus domandin trops che o sin: salacor plui di cualchidun al varès voie di contânus. Cence dâ i numars, o podìn dî che di simpri te associazion al è un grop plui atîf; altris a dan une man di volte in volte che al covente; un grum a son i simpatizants che nus stan daûr, che ur plâs ce che o produsìn. Chei che a àn gole di cariere nus stan a la largje! Tal grop a son, come che al è te nestre mentalitât, ancje laics. La lôr presince nus jude ancje nô predis a vê une vision plui davierte al mont, a la vite e mancul clericâl, ancje se il nestri operâ si realize plui specificatamentri tal setôr religjôs e eclesiâl, come che al proviôt il statût.
Di plui bandis si sint a dî che in Friûl la Glesie e à fat un grum a favôr de promozion de culture e de lenghe.
A jessi sincêrs la glesie uficiâl, chel pôc che e à fat, lu à fat plui par sante scugne, parcè che sburtade e parcè che no veve resons seriis che a justificassin une contrarietât. Di fat no vin mai rivât a viodi une profonde convinzion e une grande passion par cirî di inculturâ il Vanzeli e la fede te nestre storie, vite, culture e lenghe.
Dant a Cesar ce che al è di Cesar e a Diu ce che al è di Diu, si scuen dî che a sburtâ cun insistence e a impegnâsi cence padin tal cjamp culturâl, religjôs, eclesiâl al è stât il nestri grop. Un grop tignût di voli de jerarchie, cjalât cun suspiet, pluitost emargjinât, se no ancje considerât sul ôr de eresie.
Lu disìn cun scletece e cun amarece tai confronts de jerarchie che masse da râr e à viodude la nestre passion e afiet pe Glesie, pal Vanzeli, pal popul. Ma lu disìn ancje cun braure pensant che il resisti e il tignî dûr (Lc 21,19) nus à judâts a fâi fâ biele figure ancje a la stesse Glesie. Di fat, se vuê il popul furlan al à la Bibie, il Lezionari, il patrimoni musicâl, se, come che si spere, al rivarà ancje il Messâl, dut al è partît in gracie dal nestri grop.
Chest al è stât fintore il nestri contribût in difese e pe promozion de lenghe e a favôr de inculturazion de fede e dal Vanzeli te vite dal nestri popul (Evangelii nuntiandi); e o continuarìn sun cheste strade, se Diu nus darà salût e sintiment.
No volarès vê dade la impression che cumò dut al sedi risolt ancje tal cjamp eclesiâl – in veretât i predis e je la raze plui dure di convertîsi! – e che la bataie pal ricognossiment dai dirits dal popul furlan e sedi ormai vinçude.
Magari! Al di là des leçs scritis dal stât e des promessis eclesiastichis, la “cuistion furlane” e ven ancjemò emargjinade o escludude par preconcets e prejudizis vieris e gnûfs.
Cjalant indaûr tant al è stât fat; scrutinant l’avignî, tant al reste di fâ. ❚
pre Roman Michelotti
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
A dîs agns de aprovazion de Leç 482/99, se o vessin di fâ un cuadri su la aplicazion efetive dai dirits linguistics e su la cressite dal status dal furlan il panorame si presentarès cun lûs e ombris.
Lis leçs di tutele, chê statâl e chê regjonâl, la leç 15/96, a son stadis dal sigûr utilis e impuartantis massime par chel che al inten il “status”; pensìn al lavôr che si à podût fâ dentri des aministrazion publichis (par esempli, i sportei linguistics) o ae cartelonistiche bilengâl, ai progjets sostignûts tes scuelis, a nivel culturâl, editoriâl e te comunicazion.
Dal sigûr, l’impegn nol è ancjemò suficient, lis risorsis a son ancjemò pocjis ma, o torni a dî, a nivel di “status”, di “cussience” dai citadins e des citadinis furlanis si son fats grancj pas indevant.
La int e rivendiche, ogni volte che e pues, il dirit e la volontât di doprâ la lenghe furlane in ogni setôr: pensìn aes adesions simpri une vore numerosis (a dispiet des polemichis politichis e di spetancis dispès frustradis) dai gjenitôrs pal insegnament dal furlan tes scuelis, al preseament une vore alt pandût pai pôcs prodots di comunicazion e di intrateniment in television e par radio, al preseament e al tacament al furlan (e/o a chês altris lenghis regjonâls) che a saltin fûr dai scandais sociolinguistics.
Pecjât che, a pet di chestis domandis e di cheste cussience dai furlans, la classe politiche e rispuindi dispès in maniere dal dut inadeguade, baste visâsi dal nivel di discussion in consei regjonâl vie pe aprovazion de gnove leç regjonâl fate buine ae fin dal 2007.
E pûr, ae fin, la leç 29/2007 e je – se e vignarà metude in vore – une buine leç di politiche linguistiche e e permetarès finalmentri di intervignî di plui, massime tal setôr de scuele e de comunicazion.
Purtrop i segnâi che a rivin dal mont politic a fasin bacilâ: cualchi pont de leç al è stât impugnât dal guvier nazionâl che i critiche la costituzionalitât. Cumò – ancje se daûr de mê opinion ancje i articui contestâts a son dal dut in acuardi sei cu la Costituzion sei cul Statût di Autonomie -, la gnove zonte regjonâl (fate di fuarcis politichis che, fûr de Leghe, a àn ostacolât a fuart sei la leç di tutele dal furlan sei chê dal sloven) e à “congjelât” une leç votade e fate buine dal consei regjonâl, blocant soredut il percors dentri de scuele.
Baste pensâ che, rivuart aes disposizions de gnove leç, dopo plui di un an – intant che la ARLeF e à puartât indenant i compits che i son stâts dâts -, la Regjon e je dal dut ferme e e à ancjemò di butâ jù une schirie di regolaments atuatîfs e di meti in pîts la Comission permanent pal insegnament.
Dal rest a son coventâts ben nûf mês ancje par nomenâ i gnûfs components dal Cda de Agjenzie; se o metìn dongje chest “spietâ” de aministrazion regjonâl a cualchi declarazion su la volontât di tornâ a viodi la leç 29 e a cualchi propueste di leç su la “tutele dai dialets e des fevelis locâls” che a somein presentadis plui “cuintri” che “par”, alore lis preocupazions a scomencin a vê une fonde.
In definitive, o podìn dî che i imprescj legjislatîfs a son, si à di metiju in vore, magari un pôc a la volte ma cu la volontât di lâ indenant, di no tornâ indaûr rispiet ae tutele e al lavôr puartâts indenant fin cumò ma anzit, di progredî, massime tai setôrs de presince sociâl e istituzionâl de lenghe, de comunicazion (482 e contrat di servizi Rai in primis) e chel une vore impuartant de scuele, dulà che si à di meti in vore la L.482 e la L.29, par passâ de estemporanitât ae presince dal furlan curicolâr e introdusi l’insegnament veicolâr de lenghe.
Dutis azions che a domandin, sore che un clime favorevul che – a gno parê – te societât furlane nol mancje, e a imprescj operatîfs tant che la ARLeF che a puedin lavorâ in maniere eficace, une clarece di intents e un impegn fuart dal pont di viste politic istituzionâl che fin cumò invezit purtrop si stente a viodi, e, naturalmentri ma no dome, un jutori economic just.
O sieri fasint i miôr augûrs al gnûf consei di aministrazion che si insedie in chescj dîs: bon lavôr.
Lorenzo Fabbro
za president de arlef (agjenzie regjonâl pe lenghe furlane)
L’EDITORIÂL – La situazion de tutele linguistiche............
A dîs agns de aprovazion de Leç 482/99, se o vessin di fâ un cuadri su la aplicazion efetive dai dirits linguistics e su la cressite dal status dal furlan il panorame si presentarès cun lûs e ombris.


text:
TUTELE LENGHE FURLANE
Cui isal piês,
Rome o Triest?
La redazion dal Blog
------------
RIFLESSION
Regjon e lenghe furlane:
pôc e tart
di
CARLI PUP
Fin cumò i fats a mostrin ritarts e mancjancis intal meti in vore la leç regjonâl pal furlan
La letare che il segretari politic dal Moviment Friûl, Marco De Agostini, i à indreçât al president de Regjon Renzo Tondo par stiçâ l’esecutîf regjonâl a impugnâ la leç statâl di revision de spese e à il mert di vê riclamât la atenzion, ancje se dome par cualchi zornade, sul teme de lenghe furlane. Cence jentrâ intal mert dai diviers intervents che chê letare e à stiçât, la maniere plui semplice par capî a ce pont che o sin cui intervents a pro dal furlan e je chê di viodi se e trop che la leç regjonâl 29/2007 e je stade metude in vore.
PLANS DI POLITICHE LINGUISTICHE
Daûr de leç, lis prioritâts di intervent a vevin di jessi fissadis par mieç di un Plan Gjenerâl di Politiche Linguistiche de durade di cinc agns e dai Plans anuâi pes prioritâts di intervent svilupâts de aministrazion regjonâl, e dai Plans Speciâi di Politiche Linguistiche che i diviers ents a vevin di dâsi.Par chel che o savìn nissun di chescj plans al è stât fat bon. La Zonte regjonâl e veve ancje di presentâ ogni an in maniere publiche une relazion sui progrès intal aplicâ la leç, ma nissun lis à viodudis.
SCUELE
Par inviâ in maniere continuative l’insegnament dal e par furlan, la leç e domandave un regolament cul plan operatîf di sisteme pes scuelis, un altri par fissâ lis competencis dai insegnants, e la istituzion di une Comission pal insegnament de lenghe furlane. Se cheste ultime e je stade metude sù tal 2010, i doi regolaments si ju à vûts dome a cjaval tra 2011 e 2012, cul risultât che il prin an là che la leç e tacarà pardabon a jentrâ intes scuelis al sarà il 2012-2013, ven a dî passe cuatri agns e mieç dopo de aprovazion de leç. Si à dite che il ritart al dipent de impugnazion dai articui de leç su la scuele denant de Cort Costituzionâl, la decision de Cort e je però dal Mai dal 2009 e duncje, ancje se e fos vere, i agns di ritart a saressin almancul trê.
CERTIFICAZION LINGUISTICHE
Tra i imprescj di fonde par meti in vore une politiche serie pe lenghe, la 29/2007 e previôt ancje la certificazion linguistiche. Mûts e criteris par otignî la certificazion a vevin di jessi fissâts dentri di 6 mês cuntun regolament regjonâl che invezit nol è ancjemò jessût. No si sa nuie nancje dal regjistri dai volontaris pal insegnament de lenghe furlane che al varès vût di jessi metût sù alì de ARLeF.
MIEÇS DI COMUNICAZION
Ancje pai intervents a pro dal furlan intai mieçs di comunicazion la Regjon e veve di dâ fûr un regolament, ma lu à fat dome sul finî dal 2011, dopo di une campagne di proteste leade al azerament, par doi agns di file, dai fonts pai programs radiotelevisîfs par furlan. Tal stes an la Zonte e à tornât a meti i bêçs su cheste vôs, ma ridusûts di un cuart rispiet a prime. Tal 2012 invezit lis pratichis a son blocadis di 7 mês e intal ripart complessîf si à smiezât i fonts pai sogjets plui atîfs pal furlan, o sei lis radios. No si à po di dismenteâ che il regolament aprovât al fronte dome la part dedicade a radios e televisions, ma al lasse fûr cjarte stampade e internet.
La 29/2007 e previôt ancje che la Regjon e finanzii, in maniere proporzionade ae lôr ativitât, i sogjets indotâts di une organizazion stabile che a davuelzin une ativitât cualificade e continuative a pro dal furlan. Lis promessis dal esecutîf regjonâl di fissâ dai criteris obietîfs par definî chescj sogjets e par ripartî tra di lôr lis risorsis a restin letare muarte. Si à po di dî che tai ultins agns la Regjon e à sbassât lis risorsis par chescj sogjets cun tais fats in maniere orizontâl, ven a dî cence tignî cont de proporzion tra lis variis ativitâts davueltis.
AGJENZIE REGJONÂL
Cundut che la ARLeF e ven indicade tant che riferiment pe politiche linguistiche, ta chescj agns si le à viodude dispès in dificoltât par vie de precarietât dal so personâl. Invezit di frontâ chest probleme però, l’esecutîf regjonâl al à dome modificât il statût de Agjenzie cul risultât primari di rindi il Comitât Tecnic Sientific un organisim a clamade, cence nissune capacitât propositive reâl. Daûr de leç, par fissâ lis liniis de politiche linguistiche, la ARLeF e varès di vê il jutori di une Comission pal ûs sociâl de lenghe furlane, che però il president de Regjon nol à mai nomenât.
UFICIS REGJONÂI
A ingredeâ inmò di plui la situazion al è il fat che, intai ultins agns, si à ancje ridusût al vues il personâl di chel che al jere il Servizi regjonâl pes identitâts linguistichis e si à dividût lis competencis su la lenghe furlane jenfri doi assessorâts regjonâi. Cun di plui une part des risorsis e ven passade drete aes Provinciis che a van ognidune pe sô strade, al pont che chê di Pordenon e à metût i bêçs pal furlan su altris setôrs. Al è duncje evident che un dai elements di fonde par une politiche linguistiche eficiente, ven a dî il coordenament dai intervents, al mancje dal dut.
Par leç, prime di jentrâ tai ultins sîs mês de legjislature, il president dal Consei regjonâl al à di clamâ dongje une Conference par controlâ se e cemût che e ven metude in vore la 29/2007.
Ai 27 di Avost il president al à fat savê cheste Conference si tignarà dentri de fin dal an. E pues jessi la ocasion juste par sclarî, di là des cjacaris, cuâi che a son i fats vêrs.
Fats che a disin a clâr che si à fat masse pôc e ancje chel tart.
Carli Pup
GJAVÂT FÛR DAL MENSÎL
LA PATRIE DAL FRIÛL
Setembar 2012
---------------------
E ca o cjatâis il document integrâl publicât sul sît del Comitât 482


text:
Jeova
Jeova
Tiermin doprât soredut dai Testemonis di Jeova, par Idiu
Intai manuscrits antics (Esodi 3:14,15) a si cjate scrite la peraule di cuatri letaris: YHWH.
E je une peraule fate dome di consonants, parcè che cussì a scrivevin i ebreus in chel timp. Lis vocâls a vignivin zontadis cuant che la proferivin, par chest al dî di vuê no si po savê esatementri come che a jere la pronuncie. ( I segns vocâi a son stâts introdots intal ebraic dome inte seconde metât dal I° mileni d.c.)
In talian e je par solit acetade la forme "Geova" ( forsit "Jeova" par furlan ). Ancje “Gesù” (“Jesus” par furlan) e je une trasliterazion taliane dal non ebraic "Yehohshùa" e pûr no cugnisint la pronuncie esate, vuê al è comunementri doprât cussì.
Mertevule di note e je l'impuartance dai nons intal Vecjo Testament. Il non nol jere une semplice etichete, ma al indicave il reâl jessi di chel al cuâl i apartignive. Intal câs dal non dal Idiu, al significhe: "Lui al fâs deventâ". Ven a stai che al è l'unic che al vûl e al po fâ cualsisei robe.


text:
AA.VV. Ad Agellum, quaderni della commissione comunale di storia, Aiello 2008
A Dael le àn pensade biele: meti adun une comission che e vedi di ocupâsi di fâ ricercje storiche in cont dal paîs e di ducj i acjadiments che lu àn rivuardât dilunc i secui. E cheste comission e à l’assum di produsi un cuader periodic cui risultâts des ricercjis dai colaboradôrs.
Cumò al viôt la lûs chest prin numar, presentât par cure di Cristiano Tiussi ai 13 di Fevrâr stâts. Scuasi un centenâr di pagjinis, 21 par 30, cuntune vore di fotografiis, che ben si intint.
Daspò di une tabele che e memoree dutis lis iniziativis metudis adun intal periodi 2007-2008, e à puest la presentazion dal assessôr ae culture dal Comun, Tommaso Pinat. Al cjape po la peraule il coordenadôr di cheste comission Stefano Perini, lui stes storic preseât, che al displee ancje la motivazion dal titul de riviste.
E po a son i articui, undis pe precision, plui une rubriche di recensions e un necrologji.
Si scomence cu la protostorie, vâl a dî cul cjastelîr Pizzat de frazion di Navuac (M. Tramontini), dulà che a son stâts cjatâts reperts che a fasin viodi cetant indaûr tal timp che chescj sîts a jerin abitâts.
Ancjemò Tramontini al fevele di un modon scrit, cjatât inte vile romane che e jere logade intai prâts di Dael. Modon che al veve dal sigûr une funzion di piere di confin o di delimitazion di un teren. Magari cussì no, al à vût un incident e al à pierdût un toc. Cussì no si pues plui viodilu intîr, sicu che al comparìs su la figure inte cuviertine dal cuader. E no podeve sei imagjin plui significative dal spirt che al anime la comission e il so lavôr.
Alfredo Furlan al fevele des epigrafis romanis a Dael e Vuanis. Lis plui interessantis a son chês che si viodin su la façade de glesie di Sant Uldarì. In particolâr, suntune Furlan al esercite dute la sô sgrimie: a fuarce di scrutinâ e resonâ parsore, al rive parfin a fânus lei ce che nol è scrit. Al è dal dut evident che e je stade fate une corezion su cheste lastre. Par nô che o sin usâts, par corezi, a fracâ un boton su la tastiere, salacor nol è facil di capî cetant e ce sorte di lavôr che al coventave par une corezion. Duncje, se corezion e je stade, il motîf che le à provocade al à di sei stât une vore seri, impuartant. Interessant pardabon chest articul, par vie che no dome nus fâs capî cheste epigrafe ma ancje parcè che al furnìs un metodi di ricercje par altris epigrafis di cheste fate. Cun di plui, in zonte al è ancje un struc de storie des legjons VIII Augusta (Mutinensis Gallica Victrix) e VI Ferrata (Victris pia fidelis). Pecjât che al sedi scjampât un apostrof in plui a pagjine 27!
Angela Borzacconi e Cristiano Tiussi a dan cont dai sgjâfs li de cente di Vuanis, jenfri il 2006 e il 2008, che a àn puartât ae lûs une necropoli che e spiete ancjemò di sei studiade miôr.
Bruno Micali al scrutine i documents di un nodâr dal Tresinte par cjatâ dentri i riferiments a Vuanis e ae localitât Mazzilis.
Stefano Perini al conte lis venturis di Pascolo da Giovaniz, un ex predi di Vuanis che intal ‘600 al fo a cjâf di une bande di filibustîrs che a fasevin robariis intal teritori di Dael e dulintor. Ancjemò Perini al fevele de confraternite di Sant Josef di Vuanis, metude sù intal ’500 e leade al cult di chest sant che però nol ve masse fortune, dal moment che Vuanis e à cumò come sante patrone Sante Agnese.
G. L Tramontini i fâs un omaç a Luigi Ponton (1898-1978), un om di Dael une vore passionât di archeologjie, che al rivà adore a cjatâ ator pal teritori une vore di reperts di epoche romane.
G. L. Comar al scrutine un par un i abitants di Dael sul imprin dal 1800, ognidun cu la sô proprietât. Interessants i nons di chestis fameis, che a àn lassade une olme intal Dael di vuê.
E ancjemò Perini al conte di un altri progjet, concorent di chel di Ermes Midena (che daspò al realizà la opare), che al fo presentât dal gjeometre Michele Pascolato pe costruzion de cjase dal Balilla (cumò municipi) di Dael, in epoche fassiste.
E, par finî, Giuliano Buset al descrîf lis operazions di restaur de gleseute di Sant Nicolò a Dael, fatis intal 2006.
E cumò, o spietìn i numars che a àn di vignî…
Laurin Zuan Nardin
CULTURE – AA.VV. Ad Agellum, quaderni della commissione comunale di storia............
AA.VV. Ad Agellum, quaderni della commissione comunale di storia, Aiello 2008


text:
Lino Zorat i voleve ben a la sô mame. Un ben di vite. Ma inte vite, cuant che lis robis a van mal, i vûl… i vûl judâlis a lâ ben.
Sodisfat de sô vore, Lino al siere il libret, lu met ben in ordin dentri intal satûl e po dut intal borson di scuele. Ancje chê e je lade: la firme de mame (che lui i vûl tant ben) e à passât ancje l’esam dal professôr plui sevêr e plui pignûl. Se nancje lui nol si à nacuart di nuie al vûl dî che la firme e jere propi ben fate. Oh là! Parcè dâi un displasê a la mame che lui i vûl tant ben?!
– Zorat, portami il libretto.
– Eh? Ma… ma lo ha già visto!
Nuie di fâ. Il prof al à slungiât un braç par fûr de catidre e al spiete.
– Ma…
Al bat un colp cu chê altre man vierte: segn che nol à chê di spietâ di lunc. Nol è ancjemò rabiât, ma insome…
Al zire lis pagjinis dal libret une par une, ce cirial chel ostregon di un professôr, aial un suspiet, che nol vedi di vê vût un suspiet?
No. I torne il libret cence dî nuie. E Lino solevât, al torne tal so puest e al cîr parfin di stâi daûr a la ecuazion che e je daûr a rimpinâsi su la lavagne. Cussì magari intal prossim compit in classe o cjapi un sîs e mieç, magari un siet e alore ce sodisfazion pe mame!
– Zorat, fammi, fammi vedere il libretto.
– Ma… già due volte…
Cumò la man fûr de catidre si le viot che e menace di sierâsi in pugn. E Lino al scomence a sudâ. Un tichinin, no tant.
– Chi ha firmato qui?
Lino le à pronte la rispueste, nocate lis gotis di sudôr che a tachin a sflurîi sul zarneli.
– Mia madre.
– Sicuro?
– Sì.
– Bene.
I aie tremade la vôs cuant che al à dit ‘mia madre’? No, al crôt di no, però ce sbigule! La ecuazion a la lavagne e je simpri lì, imberdeade intôr di un zes che Vanessa e je daûr a smalfiâ.
Chel li, chel diaul di un prof al scrupule alc, che diu nol vueli! Parcè dâi un displasê a la mame che lui i vûl tant ben? Il prossim compit Lino al è sigûr di cjapâ almancul un siet, magari un siet e mieç e alore…
– Zorat, fammi dare un’occhiata al libretto.
Ahi. Ahi. E ancjemò ahi! Cumò la robe e je serie. Cumò e tache a dulî. Ce aial di fâ cumò un puar arlêf par no dâi un displasê a la mame che lui i vûl tant ben?
– Cui aial firmât culì?
Al è passât a fevelâ furlan. Uhm! Dificil che al sei un bon segn!
– Mê mari.
– Sigûr?
– Sì
– Sigûr, sigûr, sigûr, sigûr, sigûr, sigûr?
– Sì.
Scuasi vaìnt.
E cheste volte il pugn dal prof al è penç e al svole jù su la catidre tant che un ton dal mês di Avost. E dute la classe e pete un salt.
-E invezite no!
Al si jeve su di brut, il prof. La sô cjadree e va a sbati cuintri il mûr, va e no va che si rabalti. A Lino lis gjambis i fasin jacum jacum, il prof al è za su la puarte, la vierç.
Lino i vûl tant ben a la sô mame. Ma…
– Siore che e vegni, che e vegni dentri. A viodi ce tant biele firme che e à fat jê, cence savê!
No che Lino i vueli mancul ben a la sô mame. Ma…
di Laurin Zuan Zardin


text:
Cassis par casselis, par finî l’an
Ve chi, l’ultin post dal an.
O comenci propit a sierâ il blog di chest Salvadeat, il blog che o ai metût adun par ultin, dai miei trê, e chel che o cirarâi di tignî plui di cont in chest an che al ven.
Pocjis peraulis di lassâ.
In chest 2010, pur vint scrit di plui, par furlan, o ai scrit une vore mancul contis, sedi par talian, sedi par furlan.
Poben… nuie pôre.
Al vûl dî che o varai fat altri, e di ce che o ai fat o soi content. 🙂
Ven a stâi che us lassi dome il bon finiment e i bon principi.
Come regâl, ancje se nol è par furlan, ma par talian, us lassi chel che aromai di cualchi an in ca o lassi simpri: cualchi conte di lei!
Chest an l’ebook si clame “Bare per barattoli” e la gnove e je chê che se par câs a us àn regalât un kindle (un letôr di ebook, insome) l’ebook al è disponibîl anche in tal formât epub (che no je une robe di bevi, ma a covente par che il kindle nol lei i file pdf).
Se o vês voie ancje voaltri di fâsi impagjinâ lis vuestris storiis par metilis in formât ebook, jo lu ai fat fâ a chel di eBook&Book, che al è brâf ma al à un piçul difiet: al è triestin.
Ma va ben… sicome mi à fat un bon lavôr lu perdoni, par cheste volte.
Par chei che a son passionâts di Signore degli anelli, invezit, a podin lei une altre conte, che si cjate simpri intun ebook. Chest si scjame simpri di ebookgratis, (par furlan ebookdirivejù). La conte e je un spin-off dal famôs romanç di Tolkien. Si imagjine che Sauron al vedi vint, e che il mont al sedi a patràs.
L’ebook si clame Il Ripostiglio (e dentri o cjatàis anche une conte dal triestin di prin)
Bon, al è dut.
Us saludi voltant par furlan la poesie che a dâ il non al ebook
Cassis par casselis
O ai metût lis mans in sachete
E no soi stât plui in câs di cjatâlis.
Di subit a pît
Mi soi insegnât a cjaminâ
E o dât vie cassis
Par casselis.
Ma tu tu mi âs bigulât
O vevi il cûr in bocje
E tu mi âs lassât
A scjafoiâ.


text:
Cui, dulà e cuant
Storie e culture
I roseans, cognossûts pes lôr particolaritâts culturâls, a àn savût protezi e mantignî fin a vuê caratars culturâi impuartants, soredut la fevele, la danze e la musiche popolâr. La origjin di cheste comunitât e varès di jessi tai secui VI e VII d. di C., cuant che popolazions di çocje slave che a vignivin di chê che vuê e je la Carinzie a son migradis a Sud e a son vignudis a stâ intai cjanâi des monts furlanis e in dute la fasse di confin de nestre regjon rivant ancje plui a Ocident e a Sud. Chescj flus migratoris a son testemoneâts di ducj i toponims slovens ancjemò vuê doprâts intes localitâts de Valcjanâl e dal Cjanâl dal Fier.
Daûr dai linguiscj, il dialet che ancjemò vuê si fevele in Val di Resie al jentre intal sisteme linguistic dai dialets slovens, al derive di fat dal antîc slâf alpin e al è presint in val cun cuatri varietâts principâls. I studis linguistics sul dialet di Resie a àn une lungje tradizion che e scomence intal secul XIX, cuasi intal stes timp cul studi des lenghis slavis in gjenerâl. Pal linguist Han Steenwijk “la posizion gjeografiche di Resie, e met il cjanâl te crosere des trê fameis linguistichis europeanis, chê gjermaniche, chê romaniche e chê slave. Chest fat al à contribuît dal sigûr al disvilupâsi e mantignîsi di une formazion linguistiche inmagante [ …]. Il rosean si è disvilupât dal stes slâf alpin che al fâs di fonde al sloven di vuê. Inte ete di mieç il rosean al faseve part dal sisteme dialetâl che si disii sloven carinzian. Dal secul XV incà, dopo la anession dal Friûl ae Republiche di Vignesie, i leams di Resie cu la Carinzie a son lâts al mancul. Se pal so fevelâ e pe sô tradizion al è clâr che Resie e fâs part de aree slovene i disvilups storics e sociâi dal Rinassiment incà a àn creât une situazion là che i roseans a stentin a identificâsi cu la culture slovene ….”
Lis vicendis storichis de Val di Resie a son leadis a strent cun chês dal Patriarcjât di Aquilee. Il teritori rosean al jere sot de grande badie di Sant Gjal di Mueç fin tal an de invasion de Republiche di Vignesie, intal 1420. Tacant di chei timps, a laran al mancul i rapuarts tra la int roseane e chê dal alt Lusinç, che prime a jerin unidis sot dal domini dal Patriarcjât, determinant, un pôc a la volte, un isolament linguistic inesorabil. Di chel moment lis vicendis storichis che a tocjaran Resie a saran chês stessis vivudis des popolazions dal Friûl: la rivade di Napoleon, il passaç al Imperi austroongjarês fin ae anession dal Ream di Italie intal 1866.


text:
Alc di gnûf al è tal aiar pai nestri paîs: la voie di riscuvierzi une identitât cetant antighe e je tornade di mode, a cjalâ lis tantis salis plenis di int che e à cjapât part ai tancj incuintris inmaneâts sul teritori in ocasion de Fieste de Patrie. Merit de iniziative de Assemblee di Comunitât Linguistiche, che e à puartât in 35 Comuns tancj relatôrs che a 940 agns dai 3 di Avrîl dal 1077 a àn spiegât sore nuie (dome par “amôr di Patrie”) ator par dut il Friûl la storie e la atualitât di chest inovâl; ma a son stadis tantis altris lis iniziativis su chest teme, e tancj i citadins che a àn tirât fûr lis bandieris cu la acuile dai scansei.
In tiermins di “marketing des ideis”, mai come in chest moment la domande di Friûl e je in cressite: e lis resons a son tantis, intun moment dulà che a nivel internazionâl, talian e nostran a son simpri mancul i ponts di riferiment par chei che a cirin di lei la realtât intune maniere culturalmentri coerente e moralmentri corete. La lint di globalizazion, doprade fin cumò ad implen, no baste plui: e come che ai timps dal taramot la nestre int si è peade ae bandiere e ae sô identitât di comunitât par tignî dûr e par fâ sù un altri gnûf Friûl, cumò al è deventât ancjemò une volte necessari peâsi aes nestris lidrîs. Parcè? Par resisti ae tampieste di un mont che i taramots determinâts dal marcjât e dal terorisim a rindin simpri plui malsigûr, al è ben cjalâsi tal spieli e imparâ ben ce che o sin stâts e ce che o sin deventâts in dì di vuê. E scuvierzi che dut ce che o vin fat di bon pe nestre tiere lu vin simpri fat tirantsi sù lis maniis di bessôi, e cirint il plui pussibil di autoguviernâsi. Soredut, ricognossint lis nestris comunitâts e lis lôr diferencis e scoltant la lôr vôs. Lu fasevin al timp dai Patriarcjis e si lu à fat al timp dal taramot. Si scugnarà fâlu ancje tal avignì, ma par jessi sigûrs che il Friûl al percori cheste strade, bisugne movisi a meti dongje un moviment di popul che al sburti par une espansion de nestre autonomie. E che al cjali ae Europe des regjons cuntun voli gnûf, zontantsi a chei che a condividin cheste nestre vision.
Par chest, al va saludât tant che une vore impuartant il fat che Patrie Furlane e sedi jentrade (cu la poie de Union Slovene) inte European Free Alliance che e met dongje i moviments nazionâi dai popui di Europe. Al è il segnâl di un gnûf sproc, di une gnove tindince dai autonomiscj furlans: creâ puints e no sgjavâ fossâi.
Dome cuntun voli aes lidrîs e un altri al mont o podarìn studiâ un avignì diferent pai nestris fîs.
E tocje dâsi dongje, tirâ fûr lis miôr energjiis e dute la passion che o sarìn bogns. Ma tocje fâlu cumò. Se la int e domande plui Friûl, bisugne dâi une sperance. Ai 2 di Avrîl la strade par Sapade, plene di bandieris, e jere pardabon un spetacul. E tante int lade sù a pandi solidarietât ai confradis sapadins (no jerin puescj par mangjâ o par durmî cence prenotazion) e da un segnâl speciâl: che al pues madressi un moviment autonomist gnûf, zovin e inclusîf, e che la int i darès par sigûr un bon acet. ❚
✒ Walter Tomada
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Vuê o passavi pe place e o ai viodût i frutins che a zuiavin tai zardins. Mi soi fermât a cjalâ chê sene cence stâ masse a pensâi parsore. A di un ciert pont o ai fat câs però che al jere alc di strani. Chei frutins a jerin lât sot dai pins (che no son pin, ma cedris) de bande di front di Sandrot. Li sot e je une istalazion di tiere cuete fate dal scultôr sart Alessandro Canu (te foto, intant che al lavorave
), che e riprodûs une citât imagjinarie. Chescj frutins a àn tacât a rimpinâsi parsore cence che lis maris ur disessin nuie. Sul moment mi à displasût, parcè che le ai viodude come une violazion, une mancjance di rispiet, ma dopo mi soi rindût cont che a chê etât li, forsit no tu ti rindis cont di ce che e significhe une opare di art. Però cumò pensant, no mi semee nancje mâl che lis sculturis a deventin element interatîf cul teritori e no dome une robe di cjalâ di lontan, ma di vivile tal cuotidian.
O speri dome che no si ruvinedin...


text:
Al è rivât Setembar, la fin di un Istât cjalt. No tant par cuestions metereologjichis, che chês no lis àn imbrocadis come il solit: nus vevin imprometût cjaldon, nus è rivade la solite variabilitât avostane che e à fat patî i puars turiscj a Lignan. Puars ancje parcè che in câs di brut timp no puedin nancje lâ a parâsi intun bon locâl furlan, come che o vin contât tal numar di Lui.
L’Istât al è stât cjaldon, invezit, sul front de gnove leç pal furlan.
No che la cuestion nus vedi smaraveâts, che bielzà si veve tacât il mês passât cuntune biele butade di polemichis. Scuasit simpri di nivel inacetabil. I aversaris dal furlan a àn dât dongje un bestiari che al sarès di fâ un dossier pe riunion dal Bureau de Assemblee des Regjons di Europe (president Illy), che si davuelzarà a Udin dai 7 ai 9 di Novembar. Il teme al sarà dedicât a «Identitât e Diviersitât». Li sigûr i nestris politics a ciraran di fâsi biei come i rapresentants di une regjon tal cûr de Europe, multiculturâl e vie indevant. Cemût podarail Illy jessi credibil tal direzi la riunion cun dut il davoi che a àn tirât sù i politics di chenti cuintri de identitât e de diviersitât dai furlans? Par prins e tra i plui ferbints chei de sô coalizion e adiriture dal so partît!
Ma par violence e bassece di argomentazions chê che e à impressionât plui di dut e je stade la reazion dai triestins. Sburtâts dal lôr gjornâl che al à di diretôr un passât par Udin e che duncje al sa cemût che l’argoment al sedi stuzighin, a àn dât il piês di lôr cuntune schirie di letaris di sgrisulâsi.
Posizions provincialonis e fûr dai semenâts par motîfs di justizie, che finalmentri si comede un tic une situazion di dirits deneâts a di un popul; par motîf scletementri legjislatîfs, che finalmentri si fâs buine une leç taliane (la 482/99). Adiriture cuintri la lôr convenience: lis lenghis di chenti a son aromai un dai pôcs motîfs pe specialitât de regjon (chê che ju jude a supâ beçs publics, il «core business» de citât).
Cence smenteâ che i bêçs che a van ai furlans par solit a vegnin sfrutâts ben – visìnsi dal taramot – cuntune ricjadude su di lôr, che a puedin supâ di conseguence.
Par colme, la critiche e je par un provediment che nol rivuarde nuie il lôr teritori!
Insome, une proteste di panze, cence logjiche, che no si spieghe se no ricorint a categoriis come la plui sclete invidie se no adiriture dal razisim. Chest fat al è particolarmentri grâf par vie dal lôr stât di capitâl regjonâl. La rivalitât jenfri Friûl
e Triest e sameave aromai un normâl campanilisim ma chel che al è daûr a vignî fûr al è ben diviers: podìno lâ indevant governâts di une citât che nus odee? Triest e je daûr a fâ viodi une muse intolerante e duncje no buine par decidi i destins di altris.
Cemût puedie pratindi di jessi capitâl di une regjon se no sa tutelâ i dirits dai siei citadins?
A cessecûl ancje la lôr svantade partignince ae Mitteleurope, facil di pandi cuant che si à di candidâsi al Expo o a riferiment pes regjons confinantis.
Cul lôr compuartament a àn dimostrât ad implen che e je une grande bufule. La pretindude vocazion di citât mitteleuropeane, di propulsore de Euroregjon volude di Illy e cole: no san difindi la plui grande minorance che a àn presinte in regjon e pratindaressino di jessi mediatôrs jenfri Austrie, Cechie, Cravuazie, Ongjarie, Gjermanie, Polonie, Slovachie, Slovenie, Svuizare?
Sancide la provincialitât e une sorte di «margjinalitât morâl» de citadine juliane, al è simpri plui urgjent lâ indevant cu la Assamblee des Provinciis e par fortune in chest cantin al è stât fat cualchi pas indevant. In cheste suaze il rûl di «politiche foreste» dal teritori al colarès a plomp par Gurize, a chest pont pardabon la vere citât mitteleuropeane de regjon: furlane, slovene, taliane (l’ordin al è alfabetic).
A pat che e savedi zuiâ ben lis sôs brisculis, parcè che nus vegnin segnâi contraditoris di chê bande, che o contìn in chest numar. Starìn a viodi.
———————————————————-
Il numar
O vin sielzût di dedicâ il nestri «speciâl», li che ogni mês si indaghe un argoment, ae Zornade Europeane des lenghis. Plui in particolâr o vin «pontât une lint» su lis 12 minorancis tuteladis dal Stât talian – li che al è ancje il furlan – par savê a ce pont che e je la situazion dopo cualchi an de aprovazion de leç di tutele 482, fate buine tal 1999.
Ce ise la Zornade Europeane des lenghis?
Ai 26 di Setembar a puedin jessi inmaneâts events e iniziativis par garantî che i messaç, lis lezions e lis ativitâts dal 2001, l’An european des lenghis (poiât di 45 paîs europeans) no vadin pierdûts e ancjeLa Patrie dal Friûl e à volût dâ il so contribût fevelant di lenghis minoritariis e minorizadis, tacant propit de realtât dal stât talian. La idee di fissâ une Zornade des lenghis ogni an e ven dal Consei di Europe che al à declarât in maniere uficiâl che:
– La Europe e je plurilengâl e lu sarà simpri
– L’aprendiment des lenghis al ufrìs oportunitâts ai citadins
– Ognidun al è in stât di fâlu
Cun di plui, al è stât viert ancje un sît web (www.ecml.at/edl/default.asp?t=info) che al presente informazions e colegaments ae rêt dai coordenadôrs de zornade che a son in ogni stât. Il sît al à dentri un database di ativitâts che al è pussibil consultâ e che si pues inzornâ cun informazions sui events che a nassin ator pe Europe.
E duncje, come che e dîs la Europe: “In varietate concordia”, ven a stât “Unitât te diviersitât” e buine Zornade des lenghis a ducj!
Triest mitteleuropeane e capitâl, mandi!............
Al è rivât Setembar, la fin di un Istât cjalt. No tant par cuestions metereologjichis, che chês no lis àn imbrocadis come il solit: nus vevin imprometût cjaldon, nus è rivade la solite variabilitât avostane che e à fat patî i puars turiscj a Lignan. Puars ancje parcè che in câs di brut timp no puedin nancje lâ a parâsi intun bon locâl furlan, come che o vin contât tal numar di Lui.


text:
MISSUS A SUNS01 di Dicembar 2017
Us invidìn ae proiezion di Missus, il documentari di Massimo Garlatti-Costa che al conte la bataie di Glesie Furlane, realizât di Raja Films e Belka Media, che si fasarà vinars il prin di Dicembar aes 21.00, li dal Teatri Gnûf "Giovanni da Udine”, intal ambit di SUNS EUROPE 2017, il festival des arts in lenghe minoritarie, sostignût di Arlef e Regjon.
La jentrade a teatri e je libare e fin che e sarà disponibilitât di puescj, e nol covente ritirâ il biliet par jentrâ in sale.
Lait a lei l'invît de Arlef.


text:
Pai trois di pre Toni06 di Avrîl 2022
Ai 9 di Avrîl dal 2022 a lis trê e mieze dopomisdì, si davuelzarà la 4e cjaminade libare “Pai trois di pre Toni” partint di daûr de canoniche di Visepente.
Ae fin de cjaminade si jentrarà intal curtîl de canoniche par un moment di leture (e no dome…)
Prossims apontaments:
- Domenie, ai 24 di Avrîl, a lis 10, Glesie di Visepente Messe in ricuart di pre Toni.
- Vinars, ai 6 di Mai, a lis 20.30 Comun di Basilian Cunvigne “Pre Toni al vîf”
- Dal prin di Jugn ai 3 di Lui Galarie Tina Modotti a Udin,
Mostre dai cuadris di Marcello Di Tomaso ispirâts al “Qoelet Furlan” di pre Toni
- Joibe ai, 16 di Jugn, tor li 5 e mieze dopomisdì Sala Ajace a Udin
Cunvigne sul teme “Qoelet – Qoelet Furlan